Ψήφισμα της Συμβουλευτικής Επιτροπής της ΕΚΑΧ

με την ευκαιρία της τελευταίας σύνοδου της

σχετικά με την κληρονομιά της Ευρωπαϊκής Κοινότητας Άνθρακα και Χάλυβα

(Εγκρίθηκε ομόφωνα κατά την 361η σύνοδο της 26ης Ιουνίου 2002)

(2002/C 176/04)

1. Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΙΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ,

1.1. αναφερόμενη στο προοίμιο της συνθήκης για την ίδρυση της Ευρωπαϊκής Κοινότητας Άνθρακα και Χάλυβα, και ιδίως στη βούληση να συμβάλει στην ανύψωση του βιοτικού επιπέδου και στην πρόοδο των ειρηνικών έργων και να θεμελιώσει τις πρώτες βάσεις μιας βαθύτερης κοινότητας μεταξύ λαών διά της εγκαθίδρυσης μιας οικονομικής κοινότητας·

1.2. υπενθυμίζοντας την ομιλία του Jean Monnet με την ευκαιρία της πρώτης συνεδρίασης της Συμβουλευτικής Επιτροπής στις 26 Ιανουαρίου 1953, και ιδίως την επιμονή του στη βελτίωση της παραγωγής, στην ελεύθερη πρόσβαση όλων των χρηστών σε όλες τις πηγές εφοδιασμού σε τιμές μειωμένες και χωρίς διακρίσεις, καθώς και στη βελτίωση των συνθηκών διαβίωσης και εργασίας ως θεμελιώδεις στόχους της δράσης της ΕΚΑΧ·

1.3. υπογραμμίζοντας ότι η Συμβουλευτική Επιτροπή είναι σήμερα το μοναδικό όργανο που δημιουργήθηκε από τη συνθήκη ΕΚΑΧ το οποίο εξακολουθεί να υπάρχει υπό την αρχική του μορφή και ότι επέτρεψε, κατά πέντε δεκαετίες, τη συντονισμένη διαχείριση όλων των ζητημάτων που σχετίζονται με την ανάπτυξη των βιομηχανιών άνθρακα και χάλυβα·

1.4. αναφερόμενη στην ανακοίνωση της Επιτροπής(1), της 27ης Σεπτεμβρίου 2000, σχετικά με το μέλλον του δομημένου διαλόγου μετά τη λήξη της ισχύος της συνθήκης ΕΚΑΧ·

1.5. αναφερόμενη στο ψήφισμά της(2), της 25ης Ιανουαρίου 2001, σχετικά με το μέλλον του δομημένου διαλόγου στις βιομηχανίες άνθρακα και χάλυβα·

1.6. αναφερόμενη στο ψήφισμά της(3), της 6ης Απριλίου 2000, σχετικά με την κατάσταση της χαλυβουργίας της Ευρωπαϊκής Ένωσης από πλευράς ανταγωνιστικότητας·

1.7. αναφερόμενη στις δηλώσεις της, της 25ης Ιουνίου 1999, σχετικά με το ρόλο του άνθρακα στην Ευρώπη του 21ου αιώνα και, της 5ης Απριλίου 2001, σχετικά με το ρόλο του χάλυβα στην Ευρώπη στο κατώφλι του 21ου αιώνα·

1.8. αναφερόμενη στη γνώμη της(4), της 25ης Ιανουαρίου 2002, σχετικά με την ανακοίνωση της Επιτροπής "Στρατηγική της Ευρωπαϊκής Ένωσης για τη βιώσιμη ανάπτυξη".

2. ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΗΣ ΓΙΑ ΤΙΣ ΠΡΟΣΠΑΘΕΙΕΣ ΠΟΥ ΚΑΤΑΒΛΗΘΗΚΑΝ ΓΙΑ ΤΗ ΔΙΑΤΉΡΗΣΗ ΤΩΝ ΚΕΚΤΗΜΕΝΩΝ ΤΗΣ ΕΚΑΧ ΜΕΤΑ ΤΗ ΛΗΞΗ ΤΗΣ ΣΥΝΘΗΚΗΣ,

2.1. πρώτον, για τη δημιουργία, με την απόφαση των αντιπροσώπων των κυβερνήσεων των κρατών μελών, συνερχόμενων στο πλαίσιο του Συμβουλίου, της 27ης Φεβρουαρίου 2002, όσον αφορά τις χρηματοοικονομικές συνέπειες της λήξης της συνθήκης ΕΚΑΧ και το ταμείο έρευνας για τον άνθρακα και το χάλυβα(5), του "Ταμείου έρευνας για τον άνθρακα και το χάλυβα" με σκοπό τη συνέχιση της τομεακής συνεργατικής έρευνας βάσει των κατευθυντήριων γραμμών που επισυνάπτονται στην εν λόγω απόφαση· ιδιαίτερη σημασία έχει να μπορέσει στο μέλλον η βιομηχανία να συμμετάσχει στην κατανομή των ερευνητικών πόρων που προκύπτουν από την εισφορά ΕΚΑΧ και να διατηρηθεί το δίκτυο των εμπειρογνωμόνων που δημιουργήθηκε από την ΕΚΑΧ. Εξάλλου, η Συμβουλευτική Επιτροπή χαιρετίζει το γεγονός ότι η πρόσβασή τους στα γενικά προγράμματα πλαίσια της ΕΕ δεν θα περιοριστεί λόγω της έρευνας μετά-ΕΚΑΧ που εμπίπτει εκτός του προϋπολογισμού ΕΕ·

2.2. δεύτερον, για τη θέσπιση, στο πλαίσιο της Οικονομικής και Κοινωνικής Επιτροπής (ΟΚΕ), μιας Συμβουλευτικής Επιτροπής άνθρακα και χάλυβα και βιομηχανικών μετασχηματισμών, στην οποία, εκτός από τα μέλη της ΟΚΕ που εκπροσωπούν τους δύο τομείς, 30 εκπρόσωποι των τριών κατηγοριών της Συμβουλευτικής Επιτροπής θα έχουν ως αποστολή την εξασφάλιση της συνέχισης του δομημένου τομεακού διαλόγου, βασιζόμενοι στην τεχνογνωσία της ΕΚΑΧ και σε άμεση επαφή με τις βιομηχανικές και κοινωνικές πραγματικότητες·

2.3. τρίτον, για την έκδοση από την Επιτροπή, στις 19 Μαρτίου 2002, μιας ανακοίνωσης σχετικά με το πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια καθώς και με τις ενισχύσεις διάσωσης, αναδιάρθρωσης και κλεισίματος επιχειρήσεων στο χαλυβουργικό τομέα, σύμφωνα με την οποία ούτε η λήξη της συνθήκης ΕΚΑΧ ούτε η προβλεπόμενη διεύρυνση στον ορίζοντα του 2004 πρόκειται να καταστήσουν πιο ελαστικό το αυστηρό καθεστώς των ενισχύσεων που εφαρμόζεται στο χαλυβουργικό τομέα της ΕΕ. Μελλοντικά, οι πλέον γνωστές μορφές ενισχύσεων, που είναι επιζήμιες για τον υγιή ανταγωνισμό - ενισχύσεις επενδύσεων, περιφερειακού χαρακτήρα, διάσωσης και αναδιάρθρωσης - θα εξακολουθούν να απαγορεύονται στο χαλυβουργικό τομέα·

2.4. τέταρτον, για την πολιτική συμφωνία που επιτεύχθηκε στους κόλπους του Συμβουλίου της 7ης Ιουνίου 2002 σχετικά με την πρόταση κανονισμού του Συμβουλίου όσον αφορά τις κρατικές ενισχύσεις προς τη βιομηχανία άνθρακα, που διατηρεί τις αρχές της ΕΚΑΧ όσον αφορά τη στήριξη της αναδιάρθρωσης, θέτοντας ταυτόχρονα το ζήτημα αυτό στο πλαίσιο της ασφάλειας του εφοδιασμού και της αειφόρου ανάπτυξης για τον 21ο αιώνα.

3. ΚΑΛΕΙ ΕΠΙΜΟΝΩΣ ΤΑ ΘΕΣΜΙΚΑ ΟΡΓΑΝΑ ΤΗΣ ΕΕ ΝΑ ΛΑΒΟΥΝ ΥΠΟΨΗ ΤΟΥΣ ΟΤΙ:

3.1. οι τομείς της ΕΚΑΧ έχουν εντείνει τις προσπάθειές τους σε σημαντικό βαθμό για την προστασία του περιβάλλοντος με προοπτική την αειφόρο ανάπτυξη. Έχει καίρια σημασία οι αρχές - κυρίως σε ευρωπαϊκό επίπεδο - να λάβουν υπόψη τους τη συντελεσθείσα πρόοδο·

3.2. οι επιχειρήσεις των τομέων του άνθρακα και του χάλυβα υποβάλλονται σε όλο και αυστηρότερους περιορισμούς λόγω της συνεχώς αυξανόμενης εισροής ρυθμίσεων και διοικητικών διατάξεων από τις ευρωπαϊκές, εθνικές, περιφερειακές και τοπικές αρχές. Οι υπέρμετρες γραφειοκρατικές ρυθμίσεις συμπιέζουν την επενδυτική ικανότητα που είναι απαραίτητη για τη διατήρηση και τη βελτίωση της συνολικής ανταγωνιστικής ικανότητας καθώς και για τη βελτίωση της περιβαλλοντικής προστασίας. Οι αρχές πρέπει να προσπαθούν να συνεκτιμούν τους οικονομικούς, περιβαλλοντικούς και κοινωνικούς περιορισμούς με ισόρροπο τρόπο·

3.3. η ανάπτυξη των επιχειρήσεων του τομέα της ΕΚΑΧ απαιτεί νέους μηχανικούς και επιχειρηματίες με υψηλά προσόντα. Η εκπαίδευση και τα πανεπιστήμια πρέπει να συμβάλουν στο να προκληθεί μεγαλύτερο ενδιαφέρον για τη βιομηχανία και την τεχνολογία. Η σύγχρονη κοινωνία δεν έχει μέλλον χωρίς μια αποτελεσματική βιομηχανική βάση·

3.4. οι διεθνείς διαπραγματεύσεις σχετικά με τις διαρκείς και ελέγξιμες μειώσεις σε παγκόσμιο επίπεδο της υπερβάλλουσας παραγωγικής δυναμικότητας στη χαλυβουργία πρέπει να επιταχυνθούν και να συνεχιστούν στο πλαίσιο του ΠΟΕ και του ΟΟΣΑ. Λαμβανομένης υπόψη της πείρας της Συμβουλευτικής Επιτροπής στον τομέα της αναδιάρθρωσης των τομέων της ΕΚΑΧ, οι κοινωνικοί εταίροι πρέπει να συμμετάσχουν στις διαπραγματεύσεις αυτές·

3.5. προκειμένου να προωθηθεί η ανταγωνιστική ικανότητα της χαλυβουργικής βιομηχανίας των ΧΑΚΕ, είναι απαραίτητο οι κυβερνήσεις να μειώσουν τον έλεγχό τους και να επιταχύνουν τη διαδικασία ιδιωτικοποίησης με σεβασμό προς τον κώδικα ενισχύσεων ΕΚΑΧ. Επιπλέον, οι τοπικές επιχειρήσεις πρέπει να μειώσουν την παραγωγική δυναμικότητά τους με βάση μια ρεαλιστική εκτίμηση της προβλέψιμης ζήτησης. Η Συμβουλευτική Επιτροπή είναι της γνώμης ότι η Επιτροπή θα πρέπει να λάβει υπόψη της το σημείο αυτό κατά την ολοκλήρωση των διαπραγματεύσεων σχετικά με τα σημαντικά αυτά ζητήματα, εξασφαλίζοντας την αυστηρή τήρηση των σχετικών δεσμεύσεων.

4. ΕΚΦΡΑΖΕΙ ΩΣΤΟΣΟ ΑΝΗΣΥΧΙΕΣ ΩΣ ΠΡΟΣ ΤΑ ΕΦΑΡΜΟΖΟΜΕΝΑ ΜΕΣΑ ΓΙΑ ΝΑ ΕΞΑΣΦΑΛΙΣΤΕΙ Η ΑΞΙΟΠΟΗΣΗ ΤΗΣ ΚΛΗΡΟΝΟΜΙΑΣ ΤΗΣ ΕΚΑΧ, ΔΙΑΠΙΣΤΩΝΟΝΤΑΣ ΙΔΘΙΩΣ ΟΤΙ:

4.1. τα διάφορα κοινωνικά μέτρα της ΕΚΑΧ, και ιδίως οι ενισχύσεις αναπροσαρμογής, διακόπηκαν σταδιακά, χωρίς να αντικατασταθούν με ισοδύναμα μέτρα στο πλαίσιο της συνθήκης ΕΚ, με κίνδυνο να ανακύψουν σοβαρά προβλήματα για τις μελλοντικές αναδιαρθρώσεις, κυρίως στις υποψήφιες για προσχώρηση χώρες·

4.2. η τομεακή προσέγγιση για τη χρήση των διαρθρωτικών ταμείων, που υλοποιήθηκε με τις κοινοτικές πρωτοβουλίες Resider και Rechar, εγκαταλείφθηκε αντί να χρησιμεύσει ως σύνδεσμος με τα μέτρα της ΕΚΑΧ·

4.3. η διατήρηση σε λειτουργία του Ιδρύματος Paul Finet, αποστολή του οποίου είναι η χορήγηση υποτροφιών σπουδών στα ορφανά παιδιά των εργαζομένων στα ορυχεία και στη χαλυβουργία, που έπεσαν θύματα επαγγελματικών ατυχημάτων ή εργατικών ασθενειών, και το οποίο αντιπροσωπεύει επομένως ένα σύμβολο της κοινωνικής συνείδησης της ΕΚΑΧ, δεν είναι εξασφαλισμένη·

4.4. η συγχώνευση μεταξύ του Μόνιμου οργάνου για την ασφάλεια και την υγιεινή στα ανθρακωρυχεία και τις άλλες εξορυκτικές βιομηχανίες και της Συμβουλευτικής Επιτροπής για την ασφάλεια, την υγιεινή και την προστασία της υγείας στο χώρο εργασίας θέτει σοβαρό πρόβλημα· από την άποψη αυτή η Συμβουλευτική Επιτροπή συνιστά στην Επιτροπή να διαφυλάξει τον ειδικό χαρακτήρα της πρόληψης στον τομέα των ορυχείων, καθώς πρόκειται εδώ για εργασία υψηλού κινδύνου.

5. ΕΠΙΘΥΜΕΙ, ΟΛΟΚΛΗΡΩΝΟΝΤΑΣ ΤΙΣ ΕΡΓΑΣΙΕΣ ΤΗΣ, ΝΑ ΕΚΦΡΑΣΕΙ ΕΝΑ ΑΙΣΘΗΜΑ ΕΥΓΝΩΜΟΣΥΝΗΣ ΚΑΙ ΥΠΕΡΗΦΑΝΕΙΑΣ ΚΑΙ:

5.1. να αποτίσει επίσημο φόρο τιμής στους εργαζομένους των δύο τομέων, των οποίων οι προσπάθειες και η αφοσίωση επέτρεψαν την οικοδόμηση και τη λειτουργία της ΕΚΑΧ, και ιδίως στα θύματα σοβαρών επαγγελματικών ατυχημάτων και εργατικών ασθενειών·

5.2. να αποτίσει φόρο τιμής στο σύνολο των παραγόντων των δύο βιομηχανιών οι οποίοι, με τη δέσμευσή τους και με το πνεύμα διαλόγου και κοινωνικής ειρήνης, κατέστησαν δυνατή την ανάπτυξη ενός αποδοτικού και ανταγωνιστικού σήμερα βιομηχανικού εργαλείου·

5.3. να υπενθυμίσει ότι η Ευρωπαϊκή Ένωση γεννήθηκε στα ανθρακωρυχεία, τα μεταλλωρυχεία και τα χαλυβουργεία, και ότι η διαδικασία που ξεκίνησε το 1952 με την ΕΚΑΧ κατέληξε το 2002 με τη θέση σε κυκλοφορία του ενιαίου νομίσματος·

5.4. να αποτίσει, τέλος, ιδιαίτερο φόρο τιμής στους πολίτες του Μεγάλου Δουκάτου του Λουξεμβούργου, πρώτης χώρας υποδοχής των ευρωπαϊκών θεσμικών οργάνων, οι οποίοι με τη φιλοξενία τους επέτρεψαν την εργασία της Ανώτατης Αρχής, της Συμβουλευτικής Επιτροπής και, αργότερα, του συνόλου των κοινοτικών οργάνων, υπό ιδιαίτερα γαλήνιες συνθήκες.

(1) COM(2000) 588 τελικό.

(2) ΕΕ C 87 της 17.3.2001.

(3) ΕΕ C 136 της 16.5.2000, σ. 7.

(4) ΕΕ C 54 της 1.3.2002, σ. 5.

(5) ΕΕ L 79 της 22.3.2002.